## Rješenje o odobrenju objavljivanja ponude za preuzimanje javnog dioničkog društva Koteks d.d., Split, Kerumu d.o.o. iz Splita

### NN 2/2006 (4.1.2006.), Rješenje o odobrenju objavljivanja ponude za preuzimanje javnog dioničkog društva Koteks d.d., Split, Kerumu d.o.o. iz Splita

# KOMISIJA ZA VRIJEDNOSNE PAPIRE REPUBLIKE HRVATSKE

**53**

Sukladno odredbama članka 13. stavak 2. Zakona o
preuzimanju dioničkih društava (»Narodne novine« broj 84/02, 87/02 i 120/02),
Komisija za vrijednosne papire Republike Hrvatske, temeljem Zahtjeva trgovačkog
društva KERUM d.o.o., Split, Zrinjsko Frankopanska 68, zastupanog po punomoćniku, trgovačkom
društvu AUCTOR d.o.o., Zagreb, Palmotićeva 2, kojeg zastupa Nenad Pavletić, predsjednik Uprave, za odobrenje objavljivanja
ponude za preuzimanje javnog dioničkog društva KOTEKS d.d., Split, Ulica kralja
Zvonimira 14, na sjednici održanoj dana 23. prosinca 2005. godine, donijela je

## RJEŠENJE

1. Trgovačkom društvu KERUM d.o.o., Split, Zrinjsko Frankopanska 68,
odobrava se objavljivanje ponude za preuzimanje javnog dioničkog društva KOTEKS
d.d., Split, Ulica kralja Zvonimira 14.

2. Ovo Rješenje objavit će se u »Narodnim
novinama«.

```
Obrazloženje
```

```

```

I/ Trgovačko društvo KERUM d.o.o., Split, Zrinjsko Frankopanska 68 (dalje u
tekstu: Ponuditelj), zastupano po punomoćniku, trgovačkom društvu AUCTOR
d.o.o., Zagreb, Palmotićeva 2, kojeg zastupa Nenad Pavletić,
predsjednik Uprave, podnijelo je Komisiji za vrijednosne papire Republike
Hrvatske (dalje u tekstu: Komisija), dana 22. prosinca 2005. godinc, temeljem odredbi članka 13. stavak 1. Zakona o
preuzimanju dioničkih društava (dalje u tekstu: Zakon), Zahtjev za odobrenje
objavljivanja ponude za preuzimanje trgovačkog društva KOTEKS d.d., Split,
Ulica kralja Zvonimira 14 (dalje u tekstu: Izdavatelj), ponudu i isprave iz
članka 12. stavak 2. Zakona, od kada se Zahtjev Ponuditelja za odobrenje
objavljivanja ponude za preuzimanje smatra urednim.

II/ Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03), u
svezi s odredbama članka 114. stavaka 1. i 5. Zakona o tržištu vrijednosnih
papira (»Narodne novine« broj 84/02).

Komisija je izvršila uvid u podatke sudskog
registra na Internetu te utvrdila da temeljni kapital Izdavatelja iznosi
66.946.700,00 kuna.

Uvidom u podatke Središnje depozitarne agencije
d.d., Zagreb, utvrđeno je da je Izdavatelj na zadnji dan u mjesecu srpnju,
kolovozu i rujnu 2005. godine, imao više od 100 dioničara.

III/ Obveza objavljivanja ponude za preuzimanje,
sukladno odredbi članka 4. stavak 2. Zakona, nastala je za Ponuditelja dana 29.
studenoga 2005. godine, stjecanjem 203.508 dionica, odnosno 30,39% učešća u
temeljnom kapitalu Izdavatelja, što daje 30,39% od ukupnog broja glasova koje
daju dionice Izdavatelja s pravom glasa, na dražbi održanoj na Zagrebačkoj
burzi d.d., Zagreb, u ovršnom postupku, na temelju Zaključka Općinskog suda u
Zagrebu od dana 4. listopada 2005. godine, u ovršnoj stvari ovrhovoditelja
Hrvatskog fonda za privatizaciju, protiv ovršenika
Globus holdinga d.o.o. u stečaju, Zagreb, a vezano uz Rješenje o ovrsi doneseno
dana 29. siječnja 2001. godine. Nakon predmetnog stjecanja Ponuditelj raspolaže
sa 461.724 dionice, odnosno 68,97% učešća u temeljnom kapitalu Izdavatelja, što
daje 68,97% od ukupnog broja glasova koje daju dionice Izdavatelja s pravom.

IV/ Cijena po kojoj Ponuditelj nudi otkup
dionica u ponudi za preuzimanje iznosi 29,67 kuna po dionici. Prema podacima
dostupnima Komisiji i dokumentaciji priloženoj uz predmetni Zahtjev, najviša
cijena po kojoj je Ponuditelj stjecao dionice Izdavatelja s pravom glasa u
razdoblju od jedne godine prije dana objavljivanja ponude za preuzimanje iznosi
29,67 kuna po dionici. Prema očitovanjima Zagrebačke burze d.d., Zagreb i
Varaždinske burze d.d., Varaždin, dostavljenima na zahtjev Komisije (u
predmetu: klasa 450-08/05-01/523) i ostalim podacima kojima Komisija raspolaže,
na Zagrebačkoj burzi d.d., Zagreb u zadnja tri mjeseca prije nastanka obveze
objavljivanja ponude za preuzimanje bila je samo jedna transakcija dionicama Izdavatelja
– dražba na kojoj je Ponuditelj stekao 203.508 dionica Izdavatelja po cijeni od
29,67 kuna po dionici, dok u istom razdoblju na Varaždinskoj burzi d.d.,
Varaždin, nije bilo trgovine dionicama Izdavatelja, te je utvrđeno da je cijena
izražena u ponudi za preuzimanje u iznosu od 29,67 kuna po dionici, utvrđena u
skladu s odredbom članka 15. stavci 3. – 6. Zakona.

V/ Ponuditelj je vlasnik 461.724 redovne dionice
Izdavatelja, a temeljni kapital Izdavatelja podijeljen je na 669.467 redovnih
dionica, svaka u nominalnom iznosu od 100,00 kuna. Novčana sredstva potrebno je
osigurati sukladno odredbi članka 9. stavka 1. Zakona, za plaćanje preostalih
207.743 dionica Izdavatelja s pravom glasa, u iznosu od najmanje 6.163.734,81
kuna. Uvidom u Garanciju broj 732/2005 koju je dana 21. prosinca 2005. godine u
korist svih dioničara Izdavatelja izdala ŠTEDBANKA d.d., Zagreb, Slavonska
avenija 3, s rokom važenja do 28. veljače 2005. godine, utvrđeno je da je
Ponuditelj osigurao sredstva u iznosu 6.163.734,81 kuna.

VI/ Nadalje, utvrđeno je da su Zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine« broj 115/02 i 43/03).

VII/ Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

VIII/ Temeljem odredbe članka 8. stavka 4. Zakona
o tržištu vrijednosnih papira, ovo Rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog Rješenja.

Klasa: UP/I-450-08/05-02/204

Urbroj: 567-01/05-2

Zagreb, 23. prosinca 2005.

Predsjednik Komisije

**Miljenko** **Fičor**, v. r.

Rješenje, NN 2/2006-53